Oikeusministeri Jari Lindström (ps) selvityttää, toimivatko lahjontarikosten rikosprosessit.

AOP

OECD:n mielestä Suomessa on kaatunut paljon syytteitä, joissa on epäilty ulkomaisen viranomaisen lahjomista.Selvityksessä huomioidaan myös Suomessa tapahtuva lahjonta. Ongelmana on ministerin mukaan muun muassa paikallinen korruptio, jota ei aina huomata.

- Korruption keskeisiä riskialueita ovat rakennusala, julkiset hankinnat ja tarjouskilpailut, yhdyskuntasuunnittelu ja poliittinen päätöksenteko ja rahoitus. Tarkoituksena myös on, että selvityksessä vertaillaan Suomen ja muiden maiden eroja lahjontarikosten käsittelyssä rikosprosessissa. Lisäksi selvitetään syyttäjien ja tuomareiden koulutuksen kehittämistarpeita liittyen lahjontarikoksiin, Lindström sanoo tiedotteessa.

Lindström kiinnittää huomiota myös siihen, että sosiaali- ja terveydenhuollon uudistuksen takia toimintaympäristö kunnissa on muuttumassa.

- Oikeusministeriön aikaisemmassa hankkeessa on ehdotettu muun muassa uutta sähköistä kanavaa, jota kautta korruptiosta voisi ilmoittaa nimettömänä. On aivan selvää, että esimerkiksi kunnan työntekijän on vaikea kertoa havaitsemastaan korruptiosta, jos pelkona on, että työpaikka menee alta.